मेघा हमेशा से ही जिद्दी थी। उसे लगता था कि वह जो भी कर रही है ,वही सही है। माँ ने समझाया--”बेटा, दूसरों पर दोष लगाना और खुद को सही बताना तो बड़ा आसान होता है, पर तुम सचमुच सही हो या नहीं-ये तो तुम्हारा जमीर ही बता सकता है।” मेघा बिफर गयी--”क्या माँ तुम भी… तुम्हें तो गर्व होना चाहिए कि तुम्हारी बेटी इतनी स्ट्राँग है।” माँ ने कोई जवाब नहीं दिया। वह मेघा को किचन में ले गयीं। गैस जलाकर तीन बर्तनों में पानी उबलने को रखा। एक बर्तन में गाजर डाला, दूसरे में अंडा डाला और तीसरे बर्तन में कॉफी के दाने डाल दिए,और फिर मेघा के साथ बैठकर इधर-उधर की बातें करने लगीं। मेघा को माँ का बर्ताव कुछ अजीब सा लगा पर वह अपने गुणगान में लगी रही।